Årsrapport for Whistleblowerordningen i Sorø Kommune 2022

Omfatter perioden fra 17. december 2021 – 31. december 2022

1. Indledning s.3
2. Status for Whistleblowerordningen i Sorø Kommune s.3
3. Antal henvendelser i perioden 17. december 2021 – 31. december 2022 s.3

**1. Indledning**

Det følger af whistleblowerlovens § 27, at kommunen én gang årligt skal offentliggøre oplysninger om ordningen. Denne rapport udgør den årlige rapport for Whistleblowerordningen i SorøKommune for perioden 17. december 2021 – 31 december 2022.

Følgende oplysninger skal gøres tilgængelige for offentligheden, dog under hensyntagen til de særlige tavshedsforpligtelser i loven:

• Antal modtagne indberetninger

• Status på opfølgningen på indberetningerne

• Antal indberetninger der er afvist i henhold til § 12, stk. 3

• Antal indberetninger der har været undergivet realitetsbehandling

• Hvor mange indberetninger, der har givet anledning til politianmeldelser

• De overordnede temaer for de indberetninger der falder indenfor ordningen og som er realitetsbehandlet.

**2. Status for whistleblowerordningen i Sorø Kommune**

Whistleblowerloven trådte i kraft 17. december 2021. Kommunalbestyrelsen traf den 22. september 2021 beslutning om rammerne for Sorø Kommunes Whistleblowerordning. Whistleblowerordningen i SorøKommune er placeret ved borgerrådgiverfunktionen, der dermed udgør Sorø Kommunes Whistleblowerenhed.

Whistleblowerordningen i Sorø Kommune giver nuværende ansatte mulighed for at indberette og opnå særlig beskyttelse som whistleblower.

På temamødet for kommunalbestyrelsen den 12. oktober 2022 orienterede borgerrådgiveren som whistleblowerenhed sammen med kommunens leder af HR og arbejdsmiljø om status for tilpasning af Whistleblowerordningen. Tilpasningen vedrører forslag om udvidelse af den personkreds der kan indberette til whistleblowerordningen, tilkøb af IT-system til håndtering af indberetninger herunder navnlig kommunikation med indberetter samt administrationsgrundlag for ordningen.

Administrationen har oplyst, at sag fremlægges til politisk behandling i foråret 2023.

**3.Modtagne henvendelser i perioden 17. december 2021 – 31. december 2022**

Whistleblowerordningen har modtaget 4 indberetninger i perioden 17. december 2021 – 31. december 2022.

Whistleblowerenheden har vurderet at de 4 indberetninger falder udenfor ordningen i Sorø Kommune og de er derfor afvist.

3 indberetninger er afvist fordi indberetteren ikke er omfattet af den personkreds der kan indberette til Sorø Kommunes Whistleblowerordning. Én indberetning er afvist, fordi det indberettede forhold ikke er omfattet af ordningen.